CELEX: 32021R1904
Language: lt
Date: 2021-10-29 00:00:00
Title: Komisijos įgyvendinimo reglamentas (ES) 2021/1904 2021 m. spalio 29 d. kuriuo patvirtinamas bendro logotipo, skirto mažmeninei nuotolinei prekybai veterinariniais vaistais, dizainas (Tekstas svarbus EEE)

2021 11 3   
               
               
                  LT
               
               
                  Europos Sąjungos oficialusis leidinys
               
               
                  L 387/133
               
            
         KOMISIJOS ĮGYVENDINIMO REGLAMENTAS (ES) 2021/1904
         2021 m. spalio 29 d.
         kuriuo patvirtinamas bendro logotipo, skirto mažmeninei nuotolinei prekybai veterinariniais vaistais, dizainas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gruodžio 11 d. Europos Parlamento ir Tarybos reglamentą (ES) 2019/6 dėl veterinarinių vaistų, kuriuo panaikinama Direktyva 2001/82/EB (1), ypač į jo 104 straipsnio 7 dalį,
         kadangi:
         
                     (1)
                  
                  
                     asmenys, kuriems leidžiama tiekti veterinarinius vaistus pagal Reglamento (ES) 2019/6 103 straipsnį, tam tikromis sąlygomis gali siūlyti tokius vaistus parduoti nuotoliniu būdu. Turi būti patvirtintas bendras logotipas, kuriame yra hipersaitas į atitinkamos valstybės narės kompetentingos institucijos pateiktą mažmenininkų, kuriems leidžiama siūlyti parduoti veterinarinius vaistus nuotoliniu būdu, sąrašą, siekiant padėti visuomenei sužinoti, ar interneto svetainei, kurioje tokie vaistai siūlomi parduoti nuotoliniu būdu, suteikta juridinė teisė tai daryti;
                  
               
                     (2)
                  
                  
                     bendro logotipo, skirto veterinarinių vaistų tiekimui nuotoliniu būdu, dizainas turi apimti ir grafinį dizainą, ir hipersaitą į atitinkamos valstybės narės kompetentingos institucijos interneto svetainę, kurioje pateikiamas mažmenininkų, kuriems leidžiama nuotoliniu būdu siūlyti parduoti veterinarinius vaistus, sąrašas;
                  
               
                     (3)
                  
                  
                     remiantis 2019 m. gruodžio 2 d. Veterinarinių vaistų nuolatinio komiteto posėdyje valstybių narių pareikštomis daugumos nuomonėmis ir 2019 m. lapkričio 26 d. e. paštu surengtomis tikslinėmis konsultacijomis su suinteresuotaisiais subjektais, bendras logotipas turėtų būti parengtas pagal analogišką žmonėms skirtų vaistų logotipą (2). Šio logotipo veiksmingumas pasiteisino praktikoje, nes galima viešai patikrinti, ar mažmenininkas turi juridinę teisę prekiauti vaistais internetu. Siekiant atskirti grafinį dizainą nuo esamo žmonėms skirtų vaistų logotipo, reikėtų naudoti kitokią spalvą ir pridėti žodžio „veterinariniai“ raides „vet“;
                  
               
                     (4)
                  
                  
                     šis reglamentas turėtų būti taikomas nuo 2022 m. sausio 28 d. pagal Reglamento (ES) 2019/6 153 straipsnio 1 dalį;
                  
               
                     (5)
                  
                  
                     šiame reglamente nustatytos priemonės atitinka Veterinarinių vaistų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2019/6 104 straipsnio 6 dalyje nurodyto bendro logotipo dizainas turi atitikti priede pateiktą pavyzdį.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 28 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. spalio 29 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 4, 2019 1 7, p. 43.
         
            (2)  2014 m. birželio 24 d. Komisijos įgyvendinimo reglamentas (ES) Nr. 699/2014 dėl bendro logotipo, kuris naudojamas asmenims, siūlantiems parduoti vaistus visuomenei nuotoliniu būdu, nustatyti, dizaino ir dėl bendro logotipo autentiškumo patikrinimo techninių, elektroninių bei šifravimo reikalavimų (OL L 184, 2014 6 25, p. 5).
      
      
         
            PRIEDAS
            
                        1.
                     
                     
                        1 straipsnyje nurodyto bendro logotipo pavyzdys:
                        
                  
                        2.
                     
                     
                        Standartinės spalvos:
                        PANTONE 647 CMYK 88/50/12/0 RGB 63/107/162; PANTONE 2925 CMYK 78/28/0/0 RGB 78/138/224; PANTONE 2905 CMYK 45/10/0/0 RGB 159/195/239; PANTONE 421 CMYK 13/11/8/26 RGB 204/204/204.
                     
                  
                        3.
                     
                     
                        Bendro logotipo viduryje, kairėje pusėje esančiame baltame stačiakampyje įterpiama valstybės narės, kurioje yra įsikūręs mažmenininkas, tiekiantis veterinarinius vaistus visuomenei nuotoliniu būdu, naudodamasis informacinės visuomenės paslaugomis, nacionalinė vėliava.
                     
                  
                        4.
                     
                     
                        Bendro logotipo teksto kalbą nustato valstybė narė, kurioje yra įsisteigęs mažmenininkas, tiekiantis veterinarinius vaistus visuomenei nuotoliniu būdu, naudodamasis informacinės visuomenės paslaugomis.
                     
                  
                        5.
                     
                     
                        Mažiausias bendro logotipo plotis yra 90 pikselių.
                     
                  
                        6.
                     
                     
                        Bendras logotipas yra statinis.
                     
                  
                        7.
                     
                     
                        Jei logotipas naudojamas spalviniame fone ir todėl jį sunku įžiūrėti, aplink logotipą gali būti apibrėžta išorinė linija, sukurianti didesnį kontrastą su fono spalva.
                        
                  
                        8.
                     
                     
                        Reglamento (ES) 2019/6 104 straipsnio 5 dalies c punkte nurodytas hipersaitas tarp mažmenininko, kuriam suteiktas leidimas tiekti vaistus visuomenei nuotoliniu būdu, naudojantis informacinės visuomenės paslaugomis, svetainės ir svetainės, kurioje pateiktas to reglamento 104 straipsnio 8 dalies c punkte nurodytas nacionalinis sąrašas, – tai fiksuotas ir atgalinis hipersaitas.